A TANÁCS 1126/2006/EK RENDELETE
(2006. július 24.)
az egyes, Libériával szembeni korlátozó intézkedésekről és az 1030/2003/EK rendelet hatályon kívül helyezéséről szóló 234/2004/EK rendelet módosításáról, valamint egyes, Libériával szembeni korlátozó intézkedések felfüggesztéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 60. és 301. cikkére,
tekintettel a Libériával szembeni korlátozó intézkedések megújításáról szóló, 2006. január 23-i 2006/31/KKBP közös álláspontra (1) és az egyes, Libériával szembeni korlátozó intézkedések módosításáról és megújításáról szóló, 2006. július 24-i 2006/518/KKBP közös álláspontra (2),
tekintettel a Bizottság javaslatára,
mivel:
(1)
Az Egyesült Nemzetek Biztonsági Tanácsa (ENSZ BT) 1521 (2003) sz. határozatával Libériával szemben hozott intézkedések végrehajtása érdekében a Libériával szembeni korlátozó intézkedésekről szóló, 2004. február 10-i 2004/137/KKBP közös álláspont (3) előírta az ENSZ BT Libériával kapcsolatos 1521 (2003) sz. határozatában foglalt intézkedések végrehajtását, és megtiltotta a katonai tevékenységgel összefüggő pénzügyi támogatás nyújtását Libériának. 2006. január 23-án a 2006/31/KKBP közös álláspont az ENSZ BT 1647 (2005) sz. határozatával összhangban újabb időtartamra megerősítette a 2004/137/KKBP közös álláspont korlátozó intézkedéseit.
(2)
A Tanács 234/2004/EK rendelete (4) megtiltja a katonai tevékenységgel kapcsolatos technikai és pénzügyi segítségnyújtást Libériának, a nyersgyémántok behozatalát Libériából, valamint a Libériából származó rönkfa és fatermékek behozatalát.
(3)
A libériai fejleményekre figyelemmel az Egyesült Nemzetek Biztonsági Tanácsa 2006. június 13-án elfogadta az 1683 (2006) ENSZ BT-határozatot, amely mentességeket vezet be a katonai tevékenységgel kapcsolatos technikai segítségnyújtás - az 1521 (2003) ENSZ BT-határozat 2. pontjának b) alpontjában előírt - tilalma alól.
(4)
Az Egyesült Nemzetek Biztonsági Tanácsa 2006. június 20-án elfogadta az 1689 (2006) sz. határozatot. A Biztonsági Tanács úgy határozott, hogy megújítja a gyémántok behozatali tilalmát, de nem újítja meg a Libériából származó összes rönkfa és fatermék behozatali tilalmát, amelyet az 1521 (2003) ENSZ BT-határozat 10. pontja írt elő, és amely több meghosszabbítás után 2006. június 20-án hatályát vesztette. A Biztonsági Tanács kifejezte határozott szándékát a tilalom újbóli bevezetésére, amennyiben Libéria kilencven napon belül nem fogadja el a libériai kormány által létrehozott erdőreform-felügyeleti bizottság által javasolt erdészeti jogszabályt.
(5)
Figyelembe véve az említett határozatokat, valamint a 2006/31/KKBP és a 2006/518/KKBP közös álláspontot, 2006. június 23-i hatállyal fel kell függeszteni a Libériából származó rönkfa és fatermékeknek a 234/2004/EK rendelet 6. cikkének (2) bekezdésében előírt behozatali tilalmát, és 2006. június 13-i hatállyal módosítani kell az említett rendelet 3. és 4. cikkét, különösen annak érdekében, hogy bizonyos feltételek mellett engedélyezni lehessen a libériai kormány rendőri és biztonsági erőinek történő segítségnyújtást,
ELFOGADTA EZT A RENDELETET:
1. cikk
A 234/2004/EK rendelet a következőképpen módosul:
1.
A 3. cikk helyébe a következő szöveg lép:
„3. cikk
(1) A 2. cikk rendelkezéseitől eltérően az I. mellékletben szereplő azon tagállam illetékes hatósága, amelynek területén a szolgáltatás nyújtója letelepedett vagy székhellyel rendelkezik, engedélyezheti a következők beszerzését:
a)
technikai segítségnyújtás, finanszírozás vagy pénzügyi segítségnyújtás, amely a következőkhöz kapcsolódik:
i.
fegyverek és azokhoz kapcsolódó felszerelések, amennyiben e segítség vagy szolgáltatás kizárólag az Egyesült Nemzetek libériai missziójának támogatására vagy az általa történő használatra szolgál, vagy
ii.
fegyverek és lőszerek, amelyeket korlátozásmentes műveleti felhasználás céljából továbbra is a különleges biztonsági szolgálat őriz meg, és amelyeket 2006. június 13-át megelőzően az Egyesült Nemzetek Biztonsági Tanácsa 1521 (2003) sz. határozatának 21. pontjával létrehozott bizottság jóváhagyásának megfelelően képzési célra biztosítottak az említett szolgálat tagjainak;
b)
finanszírozás vagy pénzügyi segítségnyújtás, amely a következőkhöz kapcsolódik:
i.
kizárólag a libériai rendőrség vagy a fegyveres erők képzésének és reformjának nemzetközi programja támogatására szánt, vagy az azok által használt fegyverek és azokhoz kapcsolódó felszerelések, feltéve, hogy az Egyesült Nemzetek Biztonsági Tanácsa 1521 (2003) sz. határozatának 21. pontjával létrehozott bizottság jóváhagyta az érintett fegyverek és az azokhoz kapcsolódó felszerelések kivitelét, értékesítését, szállítását vagy továbbadását,
ii.
kizárólag humanitárius vagy védelmi célokra szánt, halált nem okozó katonai felszerelések, feltéve, hogy az Egyesült Nemzetek Biztonsági Tanácsa 1521 (2003) sz. határozatának 21. pontjával létrehozott bizottság jóváhagyta az érintett felszerelések kivitelét, értékesítését, szállítását vagy továbbadását, vagy
iii.
a libériai kormány rendőri és biztonsági erőinek olyan tagjai általi használatra szánt fegyverek és lőszerek, akiket az Egyesült Nemzetek libériai missziójának 2003. októberi megkezdését követően világítottak át és képeztek ki, feltéve, hogy az Egyesült Nemzetek Biztonsági Tanácsa 1521 (2003) sz. határozatának 21. pontjával létrehozott bizottság jóváhagyta az érintett fegyverek és lőszerek kivitelét, értékesítését, szállítását vagy továbbadását.
(2) Már elvégzett tevékenységek nem engedélyezhetők.”
2.
A 4. cikk helyébe a következő szöveg lép:
„4. cikk
(1) Amennyiben e tevékenységeket az Egyesült Nemzetek Biztonsági Tanácsa 1521 (2003) sz. határozata 21. pontjával létrehozott bizottság előzetesen jóváhagyta, valamint e rendelet 2. cikkétől eltérően, a mellékletben szereplő azon tagállam illetékes hatósága, amelynek területén a szolgáltatás nyújtója letelepedett vagy székhellyel rendelkezik, engedélyezheti azon technikai segítségnyújtás beszerzését, amely a következőkkel kapcsolatos:
a)
kizárólag a libériai rendőrség vagy a fegyveres erők képzésének és reformjának nemzetközi programja támogatására szánt, vagy az azok által használt fegyverek és azokhoz kapcsolódó felszerelések,
b)
kizárólag humanitárius vagy védelmi célokra szánt, halált nem okozó katonai felszerelések, vagy
c)
a libériai kormány rendőri és biztonsági erőinek olyan tagjai általi használatra szánt fegyverek és lőszerek, akiket az Egyesült Nemzetek libériai missziójának 2003. októberi megkezdését követően világítottak át és képeztek ki.
Az Egyesült Nemzetek Biztonsági Tanácsa 1521 (2003) sz. határozata 21. pontjával létrehozott bizottság jóváhagyását az I. mellékletben szereplő azon tagállam illetékes hatóságától kell beszerezni, amelynek területén a szolgáltatás nyújtója letelepedett vagy székhellyel rendelkezik.
A c) pontban említett fegyverekkel és lőszerekkel kapcsolatos technikai segítségnyújtás jóváhagyására az érintett tagállam kormánya és Libéria kormánya közös kérelmet nyújt be az Egyesült Nemzetek Biztonsági Tanácsa 1521 (2003) sz. határozata 21. pontjával létrehozott bizottságnak.
(2) Már elvégzett tevékenységek nem engedélyezhetők.”
2. cikk
A 234/2004/EK rendelet 6. cikke (2) bekezdésének alkalmazását 2006. szeptember 18-ig fel kell függeszteni.
3. cikk
Ez a rendelet az Európai Unió Hivatalos Lapjában történő kihirdetését követő napon lép hatályba.
Az 1. cikket 2006. június 13-tól kell alkalmazni. A 2. cikket 2006. június 23-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 24-én.